รายงานของคณะกรมการตรวจสอบ

เรียน ท่านผู้ถือหุ้น บริษัท กรุงเทพดุสิตเวชการ จำกัด (มหาชน)

คณะกรรมการบริษัท กรุงเทพดุสิตเวชการ จำกัด (มหาชน) ได้แต่งตั้งคณะกรรมการตรวจสอบ
ประกอบด้วย กรรมการบริษัทที่เป็นอิสระจำนวน 3 ท่าน คือ
ศาสตราจารย์เกียรติคุณนายแพทย์สันต์ศิริ ศรมณี เป็นประธานคณะกรรมการตรวจสอบ นายศรีภพ
สารสาส และดร.สมชัย สัจจพงษ์ เป็นกรรมการตรวจสอบ
หน้าที่และความรับผิดชอบที่สำคัญของคณะกรรมการตรวจสอบได้แก่
การดูแลและสอบทานรายงานทางการเงินของบริษัท ให้เป็นไปตามมาตรฐานบัญชี
มีการเปิดเผยข้อมูลอย่างถูกต้องและเพียงพอ ดูแลให้บริษัทมีระบบการควบคุมภายใน
การประเมินความเสี่ยงและการควบคุมความเสี่ยงที่เหมาะสมและมีประสิทธิภาพ
มีการปฏิบัติตามข้อกำหนดและกฎหมายที่เกี่ยวข้อง
และดูแลกรณีที่อาจเกิดความขัดแย้งทางผลประโยชน์ในการทำรายการระหว่างบริษัทกับบุคคลที่เกี่ยวโยงกัน

ในปี พ.ศ. 2554 คณะกรรมการตรวจสอบ มีการประชุมทั้งหมด 7 ครั้ง
เพื่อดำเนินงานตามความรับผิดชอบที่ได้รับมอบหมาย โดยมีประเด็นที่เป็นสาระสำคัญคือ

  1. สอบทานงบการเงินของบริษัทและบริษัทย่อยก่อนนำเสนอต่อคณะกรรมการบริษัท
  จากการสอบทานและฟังคำชี้แจงจากผู้ตรวจสอบบัญชีและฝ่ายบริหาร
  คณะกรรมการตรวจสอบมีความเห็นและเชื่อได้ว่างบการเงินดังกล่าวได้จัดทำตามมาตรฐานบัญชีโดยมีการเปิดเผยข้อมูลที่สำคัญอย่างถูกต้องและครบถ้วน

  2. พิจารณาเสนอแนะการแต่งตั้งผู้สอบบัญชีจากบริษัท สำนักงาน เอินส์ท แอนด์ ยัง จำกัด
  และการกำหนดค่าตอบแทนผู้สอบบัญชีประจำปีต่อคณะกรรมการบริษัท
  เพื่อเสนอต่อที่ประชุมผู้ถือหุ้นพิจารณาอนุมัติ ซึ่งคณะกรรมการตรวจสอบเห็นว่า
  บุคคลที่ได้รับการเสนอชื่อเป็นผู้สอบบัญชีดังกล่าว มีความเหมาะสมทั้งในด้านความรู้ ความสามารถ
  และมีความเป็นอิสระอย่างเพียงพอในการทำหน้าที่เป็นผู้สอบบัญชีให้แก่บริษัทและบริษัทย่อย

  3. พิจารณาการทำรายการกับบุคคลที่เกี่ยวโยงกัน
  การเปิดเผยสารสนเทศของรายการกับบุคคลที่เกี่ยวโยงกัน
  และการได้มาหรือจำหน่ายไปซึ่งสินทรัพย์ ให้เป็นไปตามข้อกำหนดและกฎหมายที่กำกับดูแล

  4. พิจารณาอนุมัติ แผนงานการตรวจสอบประจำปี
  ทบทวนกระบวนการตรวจสอบภายในซึ่งเป็นส่วนหนึ่งของนโยบายการบริหารงานของบริษัท
  และให้ความเห็นชอบในการกำหนดขั้นตอนการปฏิบัติงานการตรวจสอบภายในเป็นลายลักษณ์อักษร
  เพื่อให้เป็นหลักเกณฑ์ในการปฏิบัติงานตามมาตรฐานสากล

  5.
  พิจารณาและรับฟังคำชี้แจงรายงานผลการตรวจสอบระบบการควบคุมภายในจากผู้ตรวจสอบภายใน
  โดยว่าจ้างบริษัทผู้ตรวจสอบภายในที่ได้รับอนุญาตจากสำนักงานคณะกรรมการกำกับหลักทรัพย์และตลาดหลักทรัพย์ให้ทำหน้าที่เป็นหน่วยตรวจสอบภายในของบริษัท
  โดยกำหนดให้หน่วยตรวจสอบเข้าตรวจสอบงานตามความสำคัญของความเสี่ยงที่ประเมินไว้
  คณะกรรมการตรวจสอบได้สรุปประเด็นสำคัญจากการตรวจสอบแต่ละครั้งนำเสนอและแนะนำแก่คณะกรรมการและผู้บริหาร
  เกี่ยวกับการกำกับดูแลกิจการที่ดี นอกจากนี้ยังให้ความสำคัญในการจัดประชุม

  ผู้ถือหุ้นอย่างเหมาะสมตามแนวทางของตลาดหลักทรัพย์แห่งประเทศไทย การปฏิบัติตามกฎหมาย
  ระเบียบวิธีปฏิบัติ
  และความมีประสิทธิภาพที่เพียงพอในการประเมินความเสี่ยงและกิจกรรมป้องกันความเสี่ยงของฝ่ายต่างๆ
  และขององค์กร

  6. สอบทานและประเมินความเพียงพอของระบบการควบคุมภายในประจำปีของบริษัท ทั้งนี้
  คณะกรรมการตรวจสอบมีความเห็นว่าบริษัทมีระบบการควบคุมภายในที่มีความเหมาะสม
  มีประสิทธิภาพ
  และเพียงพอกับการป้องกันความเสี่ยงจากการดำเนินงานตามแนวนโยบายและกลยุทธ์ต่างๆ
  ของบริษัท

คณะกรรมการตรวจสอบได้ปฏิบัติหน้าที่ตามที่ได้รับมอบหมายด้วยความระมัดระวังและอย่างเต็มความสามารถ
เพื่อประโยชน์ของบริษัท ผู้ถือหุ้น และผู้มีส่วนได้เสียทั้งปวง

  ลงนามโดย ศาสตราจารย์เกียรติคุณนายแพทย์สันต์ศิริ ศรมณี

  (ศาสตราจารย์เกียรติคุณนายแพทย์สันต์ศิริ ศรมณี)

  ประธานกรรมการตรวจสอบ

รายงานความรับผิดชอบของคณะกรรมการบริษัทต่อรายงานทางการเงิน

คณะกรรมการบริษัทได้ให้ความสำคัญต่อหน้าที่และความรับผิดชอบดูแลกิจการของบริษัท
ให้เป็นไปตามนโยบายการกำกับกิจการที่ดี
การกำกับดูแลรายงานทางการเงินและสารสนเทศทางการเงินที่ปรากฏในรายงานประจำปี 2554
มีข้อมูลที่ถูกต้องครบถ้วน เปิดเผยอย่างเพียงพอ และได้ถือปฏิบัติตามมาตรฐานการบัญชีที่รับรองทั่วไป
โดยเลือกนโยบายการบัญชีที่เหมาะสมและถือปฏิบัติอย่างสม่ำเสมอ
ตลอดจนได้ใช้ดุลยพินิจอย่างระมัดระวัง ทั้งนี้
คณะกรรมการบริษัทได้มอบหมายให้คณะกรรมการตรวจสอบทำการสอบทานงบการเงินของบริษัทที่ผ่านมา
และได้รับรายงานว่ารายงานทางการเงินของบริษัทได้ถือปฏิบัติตามหลักการบัญชีที่รับรองทั่วไป
โดยเลือกใช้นโยบายทางบัญชีที่เหมาะสมและถือปฏิบัติอย่างสม่ำเสมอ
โดยจัดทำขึ้นอย่างระมัดระวังตลอดจนประเมินถึงความเหมาะสมของการแสดงรายการที่นำเสนอในงบการเงินโดยรวม
รวมทั้งมีการเปิดเผยข้อมูลอย่างเพียงพอในหมายเหตุประกอบงบการเงิน
โดยคณะกรรมการตรวจสอบได้รายงานความเห็นเหล่านี้ในรายงานคณะกรรมการตรวจสอบที่ปรากฏในรายงานประจำปี
2554 และแบบแสดงรายการข้อมูลประจำปี 2554 (แบบ 56-1) ของบริษัท

นอกจากนี้คณะกรรมการบริษัทได้จัดให้มีระบบการควบคุมภายในที่มีประสิทธิภาพและประสิทธิผลเพื่อให้มั่นใจว่าข้อมูลทางบัญชีมีการบันทึกอย่างครบถ้วน
ถูกต้อง และมีระบบการจัดเก็บรักษาทรัพย์สิน เพื่อป้องกันการทุจริตหรือเสียหายอย่างมีสาระสำคัญ

โดยสรุปแล้ว
คณะกรรมการบริษัทมีความเห็นว่าระบบการควบคุมภายในของบริษัทโดยรวมอยู่ในระดับที่น่าพอใจ
และสามารถเชื่อมั่นอย่างมีเหตุผลต่อความน่าเชื่อถือของงบการเงินของบริษัท ณ วันที่ 31 ธันวาคม
2554 ซึ่งผู้ตรวจสอบบัญชีได้ตรวจสอบตามมาตรฐานการสอบบัญชีที่รับรองทั่วไป
และแสดงความเห็นว่างบการเงินดังกล่าว
แสดงฐานะการเงินและผลการดำเนินงานโดยถูกต้องตามที่ควรในสาระสำคัญตามหลักการบัญชีที่รับรองทั่วไป

+-----------------------------------------------------------------------+
| ลงนามโดย นายแพทย์ปราเสริฐ ปราสาททองโอสถ                                 |
+=======================================================================+
| (นายแพทย์ปราเสริฐ ปราสาททองโอสถ)                                        |
|                                                                       |
| ประธานคณะผู้บริหารและกรรมการผู้อำนวยการใหญ่                                 |
+-----------------------------------------------------------------------+